43 Bona

Bonorum quinque sunt genera. Quorum primum est bonum nature, scilicet, corpus et anima, Gen. 1[:31]: *Vidit cuncta que fecerat, et erant valde bona*. 1 Tim. [4:4]: *Omnis creatura Dei bona* et hoc ligat[[1]](#endnote-1) nos ad diligendum Deum. Sicut artifex diligitur propter opus, et econtro, Amos 5[:15]: *Odite malum et diligite bonum.*

Secundum est bonum fortune, ut sunt ista temporalia, de quibus, Job 2[:10]: *Si bona suscepimus[[2]](#endnote-2)* *[de] manu Dei,* et hoc ligat ad distribuendum, sicut fons plenus redundat, Luc. 19[:8]: *Ecce dimidium bonorum meorum, Domine, do pauperibus.* Non sicut diues, de quo, Luc. 12[:19]: *Anima* mea, *multa habes bona* reposita *in annos plurimos,* et tamen totum amisit.

Tercium [est] bonum gracie, ut sunt bona spiritualia, de quo, Luc. 11[:13]: *Pater uester [de] celo dabit spiritum bonum petentibus se.* Hoc est semen bonum, de quo, Matt. 12[:35] et Eccli. 12[:4-5]: *Da bono et non receperis peccatorem*. Hoc bonum ligat ad /f.14rb/ operandum, sicut pecunia ad lucandum, opus gracie, videlicet, regnum celorum set non postmodum, Jer. 7[:3]: *Facite bonas vias vestras.* Gal. 6[:9]: *Bonum facientes, non deficiamus.*

¶ Quartum est bonum sapientie, de quo, Psal. [118:72]: *Bonum mihi lex oris tui*. Hoc bonum ligat ad docendum, sicut multiplicacio fructum ligat ad seminandum, 2 Tim. 4[:7]: *Bonum certamen certavi, cursum [consummavi]*, etc. Psal. [118:68]: *Bonus es tu, et in bonitate tua doce me justificationes tuas*. Sicut [bonus odor diffunditur ad attrahendum alios, 2 Cor. 2:15]: *Bonus[[3]](#endnote-3)* *odor sumus Deo*. Prou. 13[:15]: *Doctrina bona dabit gratiam*.

¶ Quintum est bonum glorie, de quo, Psal. [26:13]: *Credo videre bona Domini*. Hoc bonum ligat adinquirendum sicut possessionis optabilis.

¶ Si igitur tantam dilectionem in terrenis dat[[4]](#endnote-4) Deus inimicis suis, quantam dileccionem dabit amicis suis in celestibus. Vere super omnia appetendum est illum bonum, vbi est abundancia perfecta, Psal. [64:5]: Replebuntur *in bonis domus tue*.

¶ Sunt, autem, multa que illud bonum adquiritur per misericordia, Prou. 14[:22]: *Misericordia et veritas preparant bona.* Ibi eciam [est] duracio perpetua, Eccli. 31[:10]: *Qui potuit facere mala, et non fecit.* Et sequitur ideo stabilita sunt bona illa in Dominio. Set hoc bonum adquiritur per innocenciam, Psal. [83:13]: *Non privabit bonis eos qui ambulant in innocentia*. Vbi eciam est delectacio pura, Psal. [105:5]: *Ad videndum in bonitate electorum tuorum.* Set hoc bonum adquirit continua caritas, Psal. [33:11]: *Inquirentes Dominum non minuentur omni bono*, quia Deum habebunt in quo est omne bonum.

¶ Ex premissis colligitur quod Deus dedit nobis omnia: quia bona nature ad essendum et adiuuandum; bona fortune ad vtendum; bona gracie ad merendum; bona glorie ad fruendum.

¶ Ex quibus nota quod bona fortune dantur ad tria: primo ad sustentamentum necessitatis, sicut lac puero. Et sicut corpora[[5]](#endnote-5) superiora influunt humorem et calorem in inferiora receptibilia quod habuit a prima causa, Matt. 6[:33]: *Primum querite regnum Dei, et justitiam ejus: et hec omnia adicientur uobis*.

¶ Tanguntur hic tria genera bonorum, scilicet, eterna, spiritualia, temporalia. Quorum prima sunt maxima, secunda minora, tercia minima. Prima debent esse in intencione:[[6]](#endnote-6) *Primum querite [regnum Dei]*. Secunda in operacione: *et iusticiam eius.* Tercia in dispensacione, ideo dicit, *et hec omnia [adicientur vobis]*. Set, heu, multi, sicut porci, comedunt glandes set respuunt vnde veniunt, Deut. 32[:15]: *Incrassatus est dilectus, et recalcitravit.*

¶ Item, multa bona appetuntur sub specie que tamen bona. Non sunt si abutantur utpote diuicie, delicie, honores. Habuit, enim, Lucifer bonum honoris, set abusus est et excessit concupiscendo vltima limites rectitudinis. Habuerunt Iudei bona diuiciarum set illis nimis adheserunt.

¶ Item, secundum poetas, Paris, qui et Alexander, filius Priami, iudicauit Venerem pulcior est Pallade et Iunone. Ideo perunt.

¶ Item, beatus Christus, qui non fallitur, elegit quod molestius est carni, set quod melius est et tucius, id eligendum magis, et qui aliud cauendus est. Vnde et Christus et verbo et exemplo docuit diuicias, delicias, honores non esse vera bona, nec amanda. Vnde, Augustinus, super illud ad Heb. 12[:2]: *Proposito sibi gaudio* terrena contempserit homo Christus ut contempnenda monstraret, et mala sustinuit, ut sustinenda doceret; ut nec in illis quereretur felicitas, nec in istis timeretur aduersitas.

¶ Item, secundum Augustinum, quedam sunt bona, set non iocunda, ut opera penitencie. Quedam sunt iocunda,[[7]](#endnote-7) set non bona, ut opera immundicie. Quedam sunt bona et iocunda, caritatis fraterne.

¶ Item, secundum Boethium, *De consolacione,* libro 2, omnium mortalium cura diuerso quidam calle procedit, set ad vnum beatitudinis finem nititur peruenire.

¶ Illud, autem, est bonum quo quisque adopto nichil vlterius desiderare queat. Vnde, Augustinus, in *Moralibus* suis, sunt omnium potenciarum bonus est finis. Set quia homines in uita ista illud bonum non querunt, set spargitur eorum affectus ad bona particularia que non saciant. Ideo, finaliter vero bono deficiunt. Ideo signanter dixit Job 21[:13]: *Ducunt in bonis dies, et in puncto ad inferna descendunt*. Ducunt enim tales illud Sap. 2[:6]: *Venite, et fruamur bonis que sunt, et utamur creatura,* etc.

¶ Illi qui in hac uita sic fruuntur bonis istis, in futuro fiunt steriles, quia in iuuentute colligunt fructus crudes, sicut pueri mortis quos expectare deberent vsque ad maturitatem. Vnde Luc. 16[:25] dicitur, *Fili, recordare quia recepisti bona in vita tua.*

¶ In statu /fol. 14va/ innocencie ante peccatum, homo non poterat habuisse ista bona temporalia absque periculo, set nunc propter prauitatem sensualitatis ad male vtendum est in eis periculum. Vnde Iudith 5[:21] dixit Achior, *dum non* peccassent *in conspectu Dei sui, erant [cum] illis bona.* Et Seneca, *Epistula* 7, sciant homines omnia preter virtutem mutare nomen, quia modo bona, modo mala. Vnde, Augustinus, *De natura boni*, et primo libro, *Retracionibus*, capitulo 9, minima bona et media non sunt perfecte bona.

¶ Nam minima bona sunt quibus contingit, et bene et male, vti quibus modi sunt omnia bona fortune. Bona media sunt illa que quibus non recte vnitur, et sunt bona nature eius non contingit vti, et bene et male.

¶ Maximum bonum est illud quo nemo male vti potest quod precipue est gracia gratis faciens. Et prebat Seneca, *Epistula* 36, *Ad Lucillum*, quod non est verum nisi in Deo et homine. Vnde Augustinus secundum 5, *De verbis Domini*, est bonum quod facit bonum: primum est Deus; secundum est bonum temporale aurum et argentum, bonum quidem non quod faciat te bonum. Set vnde facias bonum dispergendo, scilicet, non colligendo, Psal. [111:9]: *Dispersit, dedit pauperibus; justitia ejus manet in seculum seculi*.

¶ De primo bono dicitur in Luc. [18:19]: *Nemo bonus nisi solus Deus.* De secundo bono, Prou. 16[:5]: *Initium* bonum *vite facere justitiam.* De tercio bono quod fit bonum est sicut de arbore de qua, Matt. 7[:17]: *Arbor bona fructus bonos facit,* et Matt. 12[:35]: *Homo de bono thesauro* cordis sui *profert bona*. Vbi Chrisostomus, 16, bonum et malum non creauit Deus in natura, set in arbitrio nostro posuit ut quod volumus sumus. Ideo bonis palma proponitur malis vero pena, que est ergo sapiencia de hiis esse solicitum[[8]](#endnote-8) que non fit in tua potestate uel de eo eciam de quo si solicitus fueris, perdes, et de eo non esse solicitum quod sine solicitudine non habetur. Hic eciam notari potest quod Augustinus dicit, *De verbis Domini,* igitur 27, quod homines soliciti sunt quod omnia sua sint bona, set non curant an vita sua sit mala pro qua tamen seruanda, quamuis mala omnia sua darent; quare igitur non uis ut uita tua sit bona.

¶ Item Augustinus, *Super Psalmis*, [4:6], multi sunt qui nichil aliud nouerunt dicere nisi *Quis ostendet nobis bona?* Cum vera et certa bona intra se videre, non possunt exterioribus occupati.

1. ligat ] Lambeth 23 *om*. F.128. [↑](#endnote-ref-1)
2. *suscepimus* ] *add*. bona suscepimus et F.128. [↑](#endnote-ref-2)
3. *Bonus* ] *add*. ~~es tu et in bonitate tua~~ F.128. [↑](#endnote-ref-3)
4. dat ] Lambeth 23 *om*. F.128. [↑](#endnote-ref-4)
5. corpora ] Lambeth 23 *om.* F.128. [↑](#endnote-ref-5)
6. intencione ] Lambeth 23 *corr*. in tempore F.128. [↑](#endnote-ref-6)
7. iocunda ] F.80 *corr*. bona F.128. [↑](#endnote-ref-7)
8. solicitum ] F.80 *corr*. solutum F.128. [↑](#endnote-ref-8)